Jeg vil på baggrund af mine oplevelser med If Forsikring på det kraftigeste opfordre folk til IKKE at benytte dette forsikringsselskab!

Indledningen:
Jeg har i lidt over et år haft en bilforsikring hos IF forsikring hvilket har virket efter hensigten. Da min kone fik en bil og der opstod behov for at oprette endnu en forsikring gik det dog grueligt galt.

Her går det galt første gang:
Vi ønskede at forsikringerne skulle betales fra to forskellige konti hver især med månedlig betaling. Dette var åbenbart for meget at forlange og If kludrede i det så forsikringerne blev opkrævet fra den samme konto.

Her går det RIGTIG galt:
Vi kontakter If for at få rettet den ellers rimeligt harmløse fejl. Men ak og ve, nu går det rent galt for det gode forsikringsselskab! For at If kan få rettet op på fejlen beder de os om at opsige vores betalingsaftaler. Herefter vil de fremsende to nye betalingskort, som vi så skal tilmelde igen.
Der sker dog det at de i stedet fremsender en rykker for manglende betaling med besked om at vores forsikring vil stoppe med at virke om 21 dage, hvis vi ikke betaler omgående.

Se det er jo noget af en ubehagelig besked at modtage (NÅR MAN VEL AT MÆRKE HAR BETALT SINE FORSIKRINGER). Vi tog derfor kontakt til If for at dokumentere, at vores forsikringer var betalt. De beklagede "ordlyden i girokortet" og bekræftede skriftligt at vi havde betalt vores forsikringer som vi skulle.

NU GÅR DET HELT GALT FOR IF:
I sidste uge modtog vi så endnu en rykker fra If med varsel om at vores forsikring ville ophøre, at vi ville blive sendt til inkasso og at politiet ville komme og fjerne vores nummerplader - vel at mærke INKLUSIVE et rykkergebyr!
Hold da helt op, det var da noget af en mundfuld at sluge! (og husk venligst på at dette sker selvom at If skriftligt har bekræftet at forsikringerne ER betalt).

Hvad sker der så nu?:
Nu står vi så i den situation hvor vi kan konkludere, at If Forsikring nok tager førstepladsen over inkompetente firmaer! Vi er gode forsikringskunder, der altid har betalt vores regninger og aldrig har haft nogen skader. Vi er uhensigtsmæssigt blevet udsat for en fejl i If's interne procedurer, som de ikke har formået at rette. Fejlen har resulteret i at vi er blevet truet med inkasso, If's advokat, politi og alverdens andre dårligdomme.

Det virker simpelthen som om at dette firma er totalt ude af stand til at håndtere deres forretning og at deres interne procedurer kører helt skævt i forhold til hinanden: på almindeligt dansk "den ene hånd aner ikke hvad den anden laver". 

Vi står nu reelt i den situation hvor vi (uretmæssigt) risikerer at ryge til inkasso. Vi har brugt talrige timer på at få If til at rette deres fejl og sørge for at vi ikke risikerede at havne i den ubehagelige situation, som vi nu alligevel er havnet i. Vi har talrige gange ringet og skrevet for at få styr på vores sag, men bliver hver gang mødt af endnu en medarbejder, der siger "jamen sådan er vores system indrettet" eller anden ubrugelig undskyldning, der ikke bringer os videre. Vi har flere gange anmodet om at tale med "en overordnet", men har ikke fået lov til at komme igennem til nogen, som reelt ville kunne hjælpe os i stedet for bare at lave mere kludder i vores sag.

Vi kunne vælge at kæmpe videre, men orker simpelthen ikke at kommunikere med denne tilsyneladende totalt inkompetente virksomhed.
Vi har besluttet os for at skifte forsikringsselskab og hvis der måtte komme et retsligt efterspil, så må vi få en advokat til at tage sagen videre i processen.

If's medarbejdere har på intet tidspunkt beklaget fejlen og vi har fået utrolig dårlig service gennem hele sagsforløbet. 
Denne anmeldelse gælder  KUN det beskrevne forløb. Tidligere har vi også været ude for at If hævede vores forsikringspræmie uden at sige det. Vi måtte (gentagne gange) rette henvendelse før at priserne blev sat ned igen og vi fik tilbagebetalt det for meget opkrævede beløb. Men det er en helt anden historie...

Vi kunne være glade kunder i et godt forsikringsselskab, men sådan skulle det åbenbart ikke være.

Det kunne være så godt, men er så uendeligt skidt!